[pic] | AZ EURÓPAI KÖZÖSSÉGEK BIZOTTSÁGA |

Brüsszel, 10.4.2008

COM(2008) 176 végleges

2008/0075 (ACC)

Javaslat:

A TANÁCS HATÁROZATA

a Rotterdami Egyezmény III. mellékletének módosítására irányuló javaslat tekintetében az Európai Közösség nevében képviselendő álláspont meghatározásáról

(előterjesztő: a Bizottság)

INDOKOLÁS

1. Az Élelmezési és Mezőgazdasági Szervezet (FAO) és az ENSZ Környezetvédelmi Programja (UNEP) égisze alatt 1998 márciusában befejeződtek a tárgyalások az előzetes tájékoztatáson alapuló jóváhagyási eljárásnak (PIC) a nemzetközi kereskedelemben forgalmazott egyes veszélyes vegyi anyagokra és növényvédő szerekre történő alkalmazásáról szóló egyezménnyel kapcsolatban.

2. Az egyezményt 1998 szeptemberében, a rotterdami miniszteri szintű diplomáciai konferencián nyitották meg aláírásra. A dokumentumot a Közösség 1998. szeptember 11-én írta alá.

3. A Rotterdami Egyezmény jelentős előrelépést jelent az egyes veszélyes vegyi anyagok – köztük a növényvédő szerek – nemzetközi szintű szabályozása tekintetében. Az egyezmény célja, hogy az említett vegyi anyagok nemzetközi kereskedelme terén előmozdítsa a felek közti felelősségmegosztást és együttműködési törekvéseket, az emberi egészség és a környezet lehetséges káros hatásokkal szembeni védelme, valamint az ilyen anyagok környezetvédelmi szempontból ésszerű felhasználásához való hozzájárulás érdekében.

4. A Közösség az egyezményt a veszélyes vegyi anyagok kiviteléről és behozataláról szóló, 2003. január 28-i 304/2003/EK európai parlamenti és tanácsi rendelettel[1] ültette át. Az egyezmény Európai Közösség nevében való jóváhagyásáról a Tanács 2006. szeptember 25-i 2006/730/EK[2] határozatában döntött.

5. Az egyezmény 2004. február 24-án lépett hatályba. Az egyezmény részes felei konferenciájának negyedik ülésére (COP4) Rómában, 2008. október 27. és 31. között kerül sor. A Közösségen kívül annak 26 tagállama is csatlakozott az egyezményhez.

6. A részes felek konferenciája felügyeletével működő kisegítő testület, a Vegyi Anyagok Vizsgálati Bizottsága által megfogalmazott ajánlások alapján a részes felek konferenciája előreláthatólag határozatot hoz arról, hogy további vegyi anyagokat vonjanak be a PIC-eljárásba és vegyenek fel az egyezmény III. mellékletébe.

7. A Vegyi Anyagok Vizsgálati Bizottsága által a Rotterdami Egyezmény III. mellékletébe való felvételre javasolt három vegyi anyag – a krizotil-azbeszt, az endoszulfán és a tributil-ón vegyületek – esetében a közösségi jog már jelenleg is hasonló korlátozásokat határoz meg. Ezért a Bizottság azt javasolja a Tanácsnak, hogy az egyezmény részes felei konferenciájának negyedik ülésén a Közösség nevében támogassa az egyezmény III. mellékletének módosítását.

A javasolt határozat semmiféle hatást nem gyakorol a közösségi költségvetésre.

2008/0075 (ACC)

Javaslat:

A TANÁCS HATÁROZATA

a Rotterdami Egyezmény III. mellékletének módosítására irányuló javaslat tekintetében az Európai Közösség nevében képviselendő álláspont meghatározásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikkére és 175. cikkének (1) bekezdésére, összefüggésben 300. cikke (2) bekezdésének második albekezdésével,

tekintettel a Bizottság javaslatára[3],

mivel:

(1) A Közösség ratifikálta az előzetes tájékoztatáson alapuló jóváhagyási eljárásnak a nemzetközi kereskedelemben forgalmazott egyes veszélyes vegyi anyagokra és növényvédő szerekre történő alkalmazásáról szóló egyezményt (a „Rotterdami Egyezmény”)[4].

(2) A Rotterdami Egyezményt a Közösségben a veszélyes vegyi anyagok kiviteléről és behozataláról szóló, 2003. január 28-i 304/2003/EK európai parlamenti és tanácsi rendelet[5] ülteti át.

(3) A Vegyi Anyagok Vizsgálati Bizottsága által megfogalmazott, a krizotil-azbesztnek, az endoszulfánnak és az tributil-ón vegyületeknek a Rotterdami Egyezmény III. mellékletébe történő felvételére irányuló javaslat támogatása szükséges és helyénvaló annak érdekében, hogy az importáló országok élvezhessék a Rotterdami Egyezmény nyújtotta védelmet. Ez a három vegyi anyag a Közösségben már most is tiltott vagy szigorúan korlátozott, következésképpen olyan kiviteli előírások vonatkoznak rájuk, amelyek túlmutatnak a Rotterdami Egyezményben előírt követelményeken.

(4) A Rotterdami Egyezmény részes felei konferenciájának negyedik ülése előreláthatólag határozni fog a III. melléklet javasolt módosításáról. Célszerű, hogy a Közösség támogassa ezt a módosítást.

(5) A részes felek konferenciájának negyedik ülésén a Bizottságnak és a tagállamoknak szorosan együtt kell működniük annak biztosítása érdekében, hogy a III. melléklet bármilyen módosítása összhangban legyen a közösségi joggal.

A KÖVETKEZŐKÉPPEN HATÁROZOTT:

Egyetlen cikk

A Rotterdami Egyezmény részes felei konferenciájának negyedik ülésén a Bizottság a Közösség nevében támogatja az egyezmény III. mellékletének tekintetében a krizotil-azbeszt, az endoszulfán és a tributil-ón vegyületek felvételére irányuló módosítási javaslat elfogadását.

Kelt Brüsszelben, […]-án/-én.

a Tanács részéről

az elnök

[1] HL L 63., 2003.3.6., 1. o.

[2] HL L 299., 2006.10.28., 23. o.

[3] HL C […], […], […]. o.

[4] HL L 299., 2006.10.28., 23. o.

[5] HL L 63., 2003.3.6., 1. o. A legutóbb az 1376/2007/EK bizottsági rendelettel (HL L 307., 2007.11.24., 14. o.) módosított rendelet.